Diari Oficial de la Generalitat Valenciana


Sumari del DOGV 5553, del 11-07-2007 (2007/9101)

RESOLUCIÓ de 2 de juliol de 2007, de la direcció general d'Universitat i Formació Superior, per la qual es publica l'Acord de 18 de juny de 2007, de la Comissió Valenciana d'Acreditació i Avaluació de la Qualitat en el Sistema Universitari Valencià.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5553

Data del DOGV
:   11-07-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/9101


Data del document
:   02-07-2007

Organisme emissor
:   Conselleria d'Educació

Tipus de document
:   Resolució

Descriptors 

:   * Comissió Valenciana d'Acreditació i Avaluació de la Qualitat En El Sistema Universitari Valencià
    * universitat
    * personal docent
    * qualificació del personal
    * cercle de qualitat

RESOLUCIÓ de 2 de juliol de 2007, de la direcció general d'Universitat i Formació Superior, per la qual es publica l'Acord de 18 de juny de 2007, de la Comissió Valenciana d'Acreditació i Avaluació de la Qualitat en el Sistema Universitari Valencià. [2007/9101]
Amb data 22 de febrer de 2007, es va publicar en el DOCV núm. 5.456, la Resolució de 6 de febrer de 2007, de la Direcció General d'Universitat i Formació Superior, per la qual es dóna publicitat a l'Acord de 2 de febrer de 2007, de la Comissió Valenciana d'Acreditació i Avaluació de la Qualitat en el Sistema Universitari Valencià, pel qual s'aprova la convocatòria, corresponent al 2007, d'avaluació prèvia de l'activitat o informe positiu, per a la contractació de professorat en les universitats valencianes, en les figures de Professor Contractat Doctor, Professor Ajudant Doctor, Professor Col·laborador i Professor Doctor d'Universitat Privada.
Així mateix, el 13 d'abril de 2007, es va publicar en el BOE la Llei Orgànica 4/2007, de 12 d'abril, que modifica la Llei Orgànica 6/2001, de 21 de desembre, d'Universitats, la qual va entrar en vigor el 3 de maig de 2007 i que modifica alguns aspectes relatius als articles reguladors de l'avaluació prèvia, necessària per a poder ser contractat com a professor universitari en les figures abans mencionades.
En este sentit, es considera necessari, per part de la CVAEC, indicar quins són els aspectes concrets que es veuen afectats per la referida modificació de la Llei Orgànica 4/2007, en el procediment d'avaluació per a la contractació de professorat universitari, i que tindrà efectes per al segon període de presentació de sol·licituds establit en el punt quart del mencionat Acord de 2 de febrer de 2007, de la CVAEC.
En conseqüència, vist que la Llei 5/2002, de 19 de juny, de la Generalitat, de Creació del Consell Valencià d'Universitats i de la Comissió Valenciana d'Acreditació i Avaluació de la Qualitat en el Sistema Universitari Valencià, atribuïx a la CVAEC, en l'article 12.1, les funcions d'acreditació i avaluació de les activitats del professorat universitari als efectes establits en els capítols I i II del títol IX, de la Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril.
Vista la Llei 5/2006, de 25 de maig, de la Generalitat, de Creació de l'Agència Valenciana d'Avaluació i Prospectiva (AVAP), establix que a l'AVAP li correspondrà, entre altres, l'exercici de les funcions d'acreditació i avaluació de les institucions universitàries i del professorat i considerant, així mateix, el que disposa la disposició transitòria primera de la Llei 5/2006, de 25 de maig, de la Generalitat, que disposa que fins que es produïsca l'entrada en vigor del seu reglament, s'aplicaran les disposicions compreses en el capítol II de la Llei 5/2002, de 19 de juny, de la Generalitat, de Creació del Consell Valencià d'Universitats i de la Comissió Valenciana d'Acreditació i Avaluació de la Qualitat en el Sistema Universitari Valencià.
Per tot això, i en virtut de les facultats atorgades pel Decret 184/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la conselleria d'Empresa, Universitat i Ciència (DOGV núm. 4.857, de 6 d'octubre de 2004), esta Direcció General d'Universitat i Formació Superior, resol:
Donar publicitat a l'Acord de 18 de juny de 2007, de la Comissió Valenciana d'Acreditació i Avaluació de la Qualitat en el Sistema Universitari Valencià, pel qual es modifica l'Acord de 2 de febrer de 2007, de la CVAEC, pel qual s'aprova la convocatòria, corresponent a l'any 2007, d'avaluació o informe previ de l'activitat, per a la contractació de professorat en les universitats valencianes, per a la seua adaptació a la Llei Orgànica 4/2007, de 12 d'abril, per la qual es modifica la Llei Orgànica 6/2001, de 21 de desembre, d'Universitats.
València, 2 de juliol de 2007.- El director general d'Universitat i Formació Superior: José E. Capilla Romá.
ANNEX
Acord de 18 de juny de 2007, de la Comissió Valenciana d'Acreditació i Avaluació de la Qualitat en el Sistema Universitari Valencià, pel qual es modifica l'Acord de 2 de febrer de 2007, de la CVAEC, pel qual s'aprova la convocatòria, corresponent a l'any 2007, d'avaluació o informe previ de l'activitat, per a la contractació de professorat en les universitats valencianes, per a la seua adaptació a la Llei Orgànica 4/2007, de 12 d'abril, per la qual es modifica la Llei Orgànica 6/2001, de 21 de desembre, d'Universitats.
L'Acord de 2 de febrer de 2007, de la CVAEC, es modifica en els termes següents:
I. El punt primer queda redactat de la manera següent:
"Primer. Requisits
1.1 Podran presentar sol·licitud d'avaluació prèvia de l'activitat docent i investigadora segons allò que s'ha exigit en el títol IX, articles 50, 52 i 72 de la Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril, els que complisquen els requisits següents:
a) Professor Contractat Doctor: estar en possessió del títol de Doctor.
b) Professor Ajudant Doctor: estar en possessió del títol de Doctor.
c) Professor Doctor d'Universitat Privada: estar en possessió del títol de Doctor.
1.2 La concurrència d'estos requisits haurà d'estar referida sempre a una data anterior a la de presentació de la sol·licitud d'avaluació".
II. El punt tercer queda redactat de la manera següent:
"Tercer. Documentació
3.1 A la sol·licitud d'avaluació, s'acompanyarà, únicament, un exemplar de la documentació següent:
a) Curriculum vitae, segons model normalitzat (annex II d'este acord)
b) Imprés normalitzat del pagament de la taxa.
c) Fotocòpia, degudament compulsada o cotejada, de:
- Document acreditatiu de la personalitat de la persona sol·licitant (DNI o NIE).
- Títol de Llicenciat, Arquitecte o Enginyer.
- Títol de Doctor.
- Expedient acadèmic complet de la llicenciatura.
- Expedient acadèmic complet del doctorat.
3.2 No es requerix la presentació de cap documentació addicional. No obstant, la CVAEC podrà requerir a les persones sol·licitants, quan ho considere necessari, perquè aporten la documentació original corresponent a cada un dels mèrits al·legats en el currículum.
3.3 Se sol·licitarà a les persones interessades, quan procedisca, que esmenen o completen la sol·licitud i/o la documentació, en el termini de 10 dies, amb indicació que, si així no ho feren, li'ls tindrà per desistits de la seua sol·licitud, de conformitat amb el que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú".
III. El punt octau queda redactat de la manera següent:
"Octau. Convalidacions
8.1 L'avaluació positiva de l'activitat docent i investigadora per a la contractació de la figura de Professor Contractat Doctor suposa l'avaluació positiva per a la contractació de les figures de Professor Ajudant Doctor i de Professor Doctor d'Universitat Privada.
8.2 La pertinença als cossos docents de funcionaris universitaris espanyols o haver superat les proves d'habilitació per a l'accés a cossos de funcionaris docents universitaris, segons el que preveu el Reial Decret 774/2002, de 26 de juliol, comporta l'avaluació positiva de l'activitat, conforme es detalla en els apartats següents:
a) La pertinença als Cossos de Catedràtics d'Universitat o de Professors Titulars d'Universitat o haver superat les proves d'habilitació per a l'accés als esmentats cossos, comporta l'avaluació positiva de les figures de Professor Ajudant Doctor, Professor Contractat Doctor i Professor Doctor d'Universitat Privada.
b) La pertinença al Cos de Catedràtics d'Escola Universitària o haver superat les proves d'habilitació per a l'accés a l'esmentat cos, comporta, en cas de posseir el títol de Doctor, l'avaluació positiva de les figures de Professor Ajudant Doctor, Professor Contractat Doctor i Professor Doctor d'Universitat Privada.
c) La pertinença al Cos de Professors Titulars d'Escola Universitària o haver superat les proves d'habilitació per a l'accés a l'esmentat cos, comporta, en cas de posseir el títol de Doctor, l'avaluació positiva de la figura de Professor Ajudant Doctor.
8.3 Als efectes de sol·licitar davant de la CVAEC la convalidació a què es referix el punt anterior, s'acompanyarà a l'imprés de sol·licitud, la fotocòpia del document acreditatiu de la personalitat de la persona sol·licitant, així com la del document que acredite la seua condició de funcionari de Cos Docent Universitari espanyol, en cas de posseir-ho, o d'haver superat la corresponent prova d'habilitació per a l'accés a cossos de funcionaris docents universitaris, segons el que preveu el Reial Decret 774/2002, de 26 de juliol. Així mateix, s'haurà d'aportar el títol de Doctor".
IV. Es modifica el model normalitzat de sol·licitud d'avaluació, el qual s'adjunta com annex I del present Acord.
V. L'annex IV de l'Acord de 2 de febrer de 2007, de la CVAEC, queda redactat de la següent manera:
"ANNEX IV
CRITERIS ESPECÍFICS D'AVALUACIÓ PER A CADA TIPUS DE FIGURA CONTRACTUAL
Professor Contractat Doctor
La Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril, establix com a requisit per a poder sol·licitar l'avaluació com a Professor Contractat Doctor davant de l'Agència Nacional d'Avaluació de la Qualitat i Acreditació o de la Comissió Valenciana d'Acreditació i Avaluació de la Qualitat en el Sistema Universitari Valencià, a fi de desenvolupar, amb plena capacitat docent i investigadora, tasques de docència i d'investigació, o prioritàriament d'investigació amb dedicació a temps complet, estar en possessió del títol de Doctor.
De conformitat amb el que establix l'article 52 de la referida llei orgànica, el Professor Contractat Doctor haurà d'obtindre una avaluació positiva de l'activitat docent i investigadora que haja realitzat. En este sentit, es tindrà en compte la seua formació i experiència suficient per a reconéixer-li plena capacitat docent i investigadora, així com la condició de poder dirigir grups d'investigació.
En conseqüència, es consideraran preferentment els mèrits inclosos en els apartats 2. «Activitat docent» i 3. «Activitat investigadora», de l'annex III d'este acord. La ponderació associada a les aportacions curriculars d'estos dos apartats serà del 30% i 50% respectivament. Així mateix, es valoraran, amb una ponderació total del 20%, les aportacions curriculars corresponents als apartats 1. «Formació integral» i 4. «Activitat professional». En el cas que no s'acredite l'apartat 4. «Activitat professional», l'apartat 1. «Formació integral», per si sol, podrà ponderar-se fins al 20%.
Professor Ajudant Doctor
La Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril, establix com a requisit per a poder sol·licitar l'avaluació com a Professor Ajudant Doctor davant de l'Agència Nacional d'Avaluació de la Qualitat i Acreditació o de la Comissió Valenciana d'Acreditació i Avaluació de la Qualitat en el Sistema Universitari Valencià, a fi de desenvolupar tasques docents i d'investigació, amb dedicació a temps complet, estar en possessió del títol de Doctor.
De conformitat amb el que establix l'article 50 de la referida llei orgànica, el Professor Ajudant Doctor, haurà d'obtindre una avaluació positiva de la seua activitat, relativa a tasques docents i d'investigació. En este sentit, s'haurà de demostrar una formació i experiència que acrediten una suficiència investigadora de qualitat per a poder impartir docència universitària, baix supervisió d'un responsable amb plena capacitat docent.
En conseqüència, es consideraran preferentment els mèrits inclosos en els apartats 1. «Formació integral» i 3. «Activitat investigadora», de l'annex III d'este acord. La ponderació associada a les aportacions curriculars d'estos dos apartats serà del 40% per a cada un d'ells. Així mateix, es valoraran, amb una ponderació total del 20%, les aportacions curriculars corresponents als apartats 2. «Activitat docent» i 4. «Activitat professional». En el cas que no s'acredite l'apartat 4. «Activitat professional», l'apartat 2. «Activitat docent», per si sol, podrà ponderar-se fins al 20%.
Professor Doctor d'Universitat Privada
La Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril, establix com a requisit per a poder sol·licitar l'avaluació com a Professor Doctor d'Universitat Privada, davant de l'Agència Nacional d'Avaluació de la Qualitat i Acreditació o de la Comissió Valenciana d'Acreditació i Avaluació de la Qualitat en el Sistema Universitari Valencià, estar en possessió del títol de Doctor.
De conformitat amb el que establix l'article 72.2, de la referida llei orgànica, almenys el 50% del total del professorat haurà d'estar en possessió del títol de Doctor i, almenys, el 60% del total del seu professorat doctor, haurà d'haver obtingut l'avaluació positiva de la seua activitat docent i investigadora de l'Agència Nacional d'Avaluació de la Qualitat i Acreditació o de la Comissió Valenciana d'Acreditació i Avaluació de la Qualitat en el Sistema Universitari Valencià. En este sentit, la persona sol·licitant haurà de demostrar una formació i experiència suficient per a reconéixer-li plena capacitat docent i investigadora, així com la condició de poder dirigir grups d'investigació i fer-se càrrec de la responsabilitat principal de la docència d'una àrea de coneixement.
En conseqüència, es consideraran preferentment els mèrits inclosos en els apartats 2. «Activitat docent» i 3. «Activitat investigadora» de l'annex III d'este acord. La ponderació associada a les aportacions curriculars d'estos dos apartats serà del 40% i 30% respectivament. Així mateix, es valoraran, amb una ponderació total del 30%, les aportacions curriculars corresponents als apartats 1. «Formació integral» i 4. «Activitat professional». En el cas que no s'acredite l'apartat 4. «Activitat professional», l'apartat 1. «Formació integral», per si sol, podrà ponderar-se fins al 30%".